Mini Israel

A Mini Israel (héberül: מיני ישראל) maketteket bemutató park Latrun közelében Tel-Aviv és Jeruzsálem között. A 2002 novemberében megnyílt park mintegy 350 modellt mutat be. A középpontban az Izraelben képviselt három nagy világvallás vallási épületei állnak, a kiállítás körülbelül egyharmada ilyen épületek másolataiból áll. Többek között a jeruzsálemi Sziklamecsetről, az Al-Aksza-mecsetről készült makettek láthatók 1:25-ös méretarányban. Bemutatása Az állandó kiállítás bemutatja a judaizmus, a kereszténység és az iszlám szempontjából fontos izraeli helyszíneket és építményeket. A lelőhelyek történelmi, régészeti, kulturális, vallási és etnikai jelentőségűek, ábrázolják a helyszíneket és a hozzájuk kapcsolódó népcsoportokat, például különböző muszlim kulturális csoportokat, az országban élő zsidókat és keresztényeket, de drúzokat, beduinokat és másokat is. A tájékoztató feliratok héberül, arabul és angolul olvashatók. A látogatók 95%-a izraeli. A komplexum 60 000 négyzetméteren (14,8 hektáron), a modellek több mint 35 000 négyzetméteren (8,6 hektáron) láthatók. A parkban található még egy ajándékbolt, néhány étterem és pihenőhely, valamint egy előadás- és találkozóterem, ahol a park létrehozásáról szóló filmet vetítenek. Története A park szlogenje a megalakulása óta a „Láss mindent – kicsiben”. A tervezők, építészek és modellépítő csapat több mint 100 emberből állt az izraeli társadalom és vallások minden részéből. Közülük sok új bevándorló a volt Szovjetunióból érkezett. A park Eiran Gazit izraeli vállalkozó ötlete volt, aki 1986-ban a híres hollandiai Madurodam miniatűr városának meglátogatása után határozta el a Mini Israel megvalósítását. Az első intifáda miatt csak 1994-ben kezdődött el a park építésének tervezése. A parkot Gazit és partnerei hozták létre. Főleg két nagy befektetési csoport finanszírozta: a Granite HaCarmel és a Shikun Ubinui csoport. 20 millió dollárba került, és a finanszírozás 15%-a az Izraeli Turisztikai Hivataltól származott. Megnyitása első kilenc hónapjában 350 000 látogatója volt. A modellek A modellek elkészítéséhez workshopokat tartottak Izrael-szerte. A volt Szovjetunió művészei különösen élen jártak a tervezésben. Számítógépes tervek alapján készítették el a modelleket. Az épületek többnyire 1:25 méretarányban valósultak meg. A Mózes-emlékmű – 1:250 Az Orot Rabin Erőmű – 1:50 Jeruzsálem és Acre falai – 1:50 Menóra a Knesset udvarban – 1:15 Minden elem poliészterből vagy hasonló polimer anyagokból vagy zúzott kőből készült. A maketteket vízálló festékkel festették le, hogy a tárgyak ellenálljanak a szélnek és az időjárásnak. Tömegsír A park területén található mintegy 80 egyiptomi kommandós jelöletlen tömegsírja, akik a közelben haltak meg az 1967-es hatnapos háború során. Az 1990-es években az izraeli katonai cenzor megtiltotta az információ közzétételére tett kísérletet, de 2022-ben feloldották a tiltási parancsot. Képgaléria Jegyzetek Fordítás Ez a szócikk részben vagy egészben a Mini Israel című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források A Mini Israel Hivatalos honlapja (angolul) További információk Mini Israel - See it all, small YouTube (2:43)